古意
作者：吳少微
朝代：唐

paragraphs: 洛陽芳樹向春開，洛陽女兒平旦來。
流車走馬紛相催，折芳瑤華向曲臺。
曲臺自有千萬行，重花累葉間垂楊。
北林朝日境明光，南國微風蘇合香。
可憐窈窕女，不作邯鄲娼。
妙舞輕迴拂長袖，高歌浩唱發清商。
歌終舞罷歡無極，樂往悲來長歎息。
陽春白日不少留，紅榮碧樹無顏色。
碧樹風花先春度，珠簾粉澤無人顧。
如何年少忽遲暮，坐見明月與白露。
明月白露夜已寒，香衣錦帶空珊珊。
今日陽春一妙曲，鳳皇樓上與君彈。